El decret amplia el concepte incloent-hi les famílies monoparentals amb un sol fill  ACN Madrid.-El Consell de Ministres ha aprovat un decret llei de mesures urgents en l'àmbit econòmic que inclou prorrogar quatre anys la moratòria de desnonaments per impagament de la hipoteca en col·lectius vulnerables. La portaveu del govern, Maria Jesús Montero, ha dit que la mesura respon a la voluntat de protegir els més vulnerables i que, a la pràctica, suposarà que fins l'any 2024 "cap persona en aquesta situació podrà ser expulsada de casa seva per impagament". A més, s'ha ampliat el concepte de col·lectiu vulnerable per incloure-hi també com a beneficiaris de la suspensió a les famílies monoparentals amb un sol fill.  D'altra banda, la mesura estableix que el nivell d'ingressos familiars per acollir-s'hi incrementarà en funció dels fills a càrrec.

Summary: El govern espanyol prorroga quatre anys la moratòria de desnonaments hipotecaris per als col·lectius "vulnerables"


El portaveu de Catalunya En Comú, Joan Mena, ha assegurat que una de les condicions que posen al Govern per aprovar els pressupostos de l'any que ve és que escoltin les protestes dels col·lectius mobilitzats. "Que deixin de menysprear els metges i els estudiants, que els escoltin i sortim del podi de les vergonyes", ha afirmat en una entrevista a Ràdio 4 poques hores abans de la primera reunió aquest dijous entre el vicepresident i conseller d'Economia i Hisenda, Pere Aragonès, i representants de CatECP. Segons Mena, no s'ha de vincular l'aprovació dels pressupostos de la Generalitat i els de l'Estat però ha avisat que amb els 2.200 MEUR dels comptes a nivell espanyol seria "molt més fàcil" que a Catalunya hi hagués uns pressupostos socials.

Summary: Els comuns, sobre els pressupostos: "Una de les condicions que posarem al Govern és que escoltin les protestes"


L’Ajuntament de Calafell (Baix Penedès) estudia crear petites dunes de sorra per protegir la platja quan hi hagi temporals com el d’aquest cap de setmana. L’alcalde, Ramon Ferré, ha explicat que encara no s’ha pres cap decisió, però que cal trobar solucions a l’erosió de la platja. El batlle ha assenyalat que caldria actuar en aquells trams de platja que perden més sorra i que la mesura tingués el menor impacte possible. La platja de l’Estany-Mas Mel podria ser la primera en disposar de dunes. Les dunes dificultarien que l’aigua arribés al passeig marítim, ajudarien a consolidar la platja i serien reserves de sorra que es podrien escampar ràpidament allà on calgués després dels temporals. Les dunes anirien a tocar del passeig marítim i, per tant, la zona de bany quedaria lliure, segons ha informat l’Ajuntament. L’alcalde ha apuntat també que la mesura suposaria un estalvi econòmic en el manteniment de la platja i li atorgaria “una òptica més mediambiental”. En aquest sentit, Ferré ha recordat que Calafell és el municipi de la zona que té menys superfície d’espais naturals a la platja.  D’altra banda, l’Ajuntament ha fet recompte dels danys causats pel temporal, que s’han limitat a unes passarel·les de fusta de la zona d’aiguamoll situada al costat del Port de Segur i a alguns desperfectes al desguàs d’aigües pluvials del carrer Duero -al límit amb el municipi de Cunit-. Malgrat tot, encara no se n’ha fet la valoració econòmica. D’altra banda, la major part d’incidències són de neteja i les del passeig marítim ja van quedar resoltes aquest diumenge al matí.

Summary: Calafell es planteja crear dunes per protegir la platja dels temporals


La delegada del govern espanyol rebutja que la denúncia anunciada per la Generalitat tingui base jurídica  ACN Barcelona.-La delegada del govern espanyol a Catalunya, Teresa Cunillera, ha defensat aquest dimarts l'operació policial que va portar a la detenció de diverses persones la setmana passada, entre ells dos alcaldes de la CUP, per les accions de protesta del passat 1 d'octubre. Per a Cunillera, tot "es va fer legalment i correctament". "Si es podia fer d'altra manera, ja són opinions", ha afegit en una entrevista a TV3. La delegada creu que la policia podia fer el que va fer i ha remarcat que "al dia següent el jutge ja tenia totes les diligències" i "tenia coneixement abans de fer-se". Per a Cunillera, "no s'ha vulnerat cap dret ni ningú ha estat en situació d'indefensió".  Teresa Cunillera ha admès que ella no sabia que les detencions es farien, però també ha considerat que ella "no tenia per què estar al cas". "És el jutge qui havia d'estar al cas. I això és el que ens dona la tranquil·litat que les institucions funcionen bé", ha dit. Davant les crítiques per la manca d'explicacions que els independentistes han posat de manifest, la delegada ha dit que "les explicacions s'han donat des del ministeri de l'Interior i es va pensar que no calien més". "Jo crec que es va fer correctament. Si l'explicació es podia haver fet millor, intentarem fer-ho d'alta manera", ha comentat fent autocrítica.  Amb tot, no ha volgut confirmar ni rebutjar que acudirà al Parlament a comparèixer per donar detalls de l'operació, tal i com han reclamat els independentistes. "No he rebut res. Quan rebi la citació, ho estudiarem i mirarem. A mi un Parlament no només no em fa por sinó que m'agrada, però jo he de complir les meves obligacions. Ho estudiarem i veurem", ha dit. Sigui com sigui, Cunillera sí ha volgut ser més contundent pel que fa a la denúncia que la Generalitat ha anunciat que interposarà per l'operació. "Si reconeixem que l'operació és legal, que ho és, és molt difícil entendre que hi hagi aquesta denuncia. Si es vol presentar, serà interesant veure amb quina base legal", ha comentat.   El moviment "xocant" de Puigdemont D'altra banda, preguntada pel recurs que l'expresident Carles Puigdemont ha interposat al TC contra la decisió de la Mesa del Parlament i del seu president, Roger Torrent, suspenent el seu vot a la cambra, Cunillera s'ha mostrat estranyada. "Em sembla xocant. Xoca que Puigdemont ho porti al TC després del que ha dit del TC, i en contra d'una Mesa en la que tenen majoria", ha sentenciat.

Summary: Cunillera, sobre les detencions als alcaldes de la CUP: "Es van fer legalment; no s'ha vulnerat cap dret"


El supervisor imposa una sanció superior a 1,5 milions d’euros per una infracció “molt greu” ACN Madrid.-La CNMV ha publicat aquest dilluns una resolució de 21 de desembre en què imposa sancions per infraccions “molt greus” en la gestió de les participacions preferents i obligacions subordinades a Caja Cantabria, Cajastur, Caja Extremadura i Liberbank, entitat sorgida el 2011 de la fusió de les tres primeres. En total, la CNMV ha imposat una multa d’1,55 milions d’euros a les quatre entitats. Concretament, la sanció és de 750.000 euros per a Caja Cantabria, de 200.000 euros per a Cajastur i de 500.000 euros per a Caja Extremadura, per la seva gestió prèvia a l’agost de 2011. El supervisor també ha imposat una sanció de 100.000 euros a Liberbank per la seva actuació entre l’agost i el novembre de 2011.  La Comissió Nacional del Mercat de Valors denuncia en la seva resolució que aquestes quatre entitats bancàries no van establir “mesures destinades a detectar, impedir i gestionar els conflictes d'interès generats per la intermediació d'operacions sobre participacions preferents i obligacions subordinades al mercat AIAF mitjançant el casi d’operacions entre clients al 100% del nominal més el cupó corregut, a preus significativament allunyats del seu valor raonable”.

Summary: La CNMV multa Liberbank i les seves caixes fundadores per la gestió de preferents i subordinades


La fiscalia demana 38 anys de presó per al veí de Salt (Gironès) enxampat el gener del 2017 mentre abusava sexualment d'un menor de 15 anys. No serà el primer cop que s'assegui al banc dels acusats de l'Audiència de Girona. El juliol del 2016 el van absoldre d'abusar d'un nen de 12 anys i exhibir-se davant seu perquè, al judici, la víctima es va desdir. Ara, el jutjaran per captar fins a quatre menors fent servir perfils falsos amb nom de dona a les xarxes socials amb l'objectiu de concretar trobades i mantenir relacions sexuals. Segons recull l'escrit d'acusació, va abusar de tres dels menors amb qui va contactar. La fiscalia demana que indemnitzi les quatre víctimes amb un total de 18.000 euros.

Summary: La fiscalia demana 38 anys de presó per al veí de Salt enxampat mentre abusava sexualment d'un menor de 15 anys


El president del govern espanyol, Pedro Sánchez, ha avançat aquest dimarts algunes de les mesures que inclourà el 'pla de xoc' per fer front als efectes econòmics del coronavirus. En una roda de premsa posterior al Consell Europeu, Sánchez ha anunciat inclourà línies de crèdit per a les petites i mitjanes empreses i "ajornaments" d'impostos per evitar problemes de "solvència". També ha dit que preveuen mesures per "protegir els llocs de feina" amb reduccions de jornada o possibles ajustaments temporals de plantilla perquè les empreses puguin fer front a "les dificultats productives". Sánchez ha alertat, però, que vigilaran que les actuacions "no vagin en detriment dels drets laboral".  A més, ha dit que dedicaran recursos "al benestar de les famílies treballadores", especialment les que es vegin afectades pel tancament de centres educatius i per a gent gran. Sánchez ha iniciat la seva compareixença llençant un missatge: "Davant d'una emergència global, cal una resposta global". El president del govern espanyol ha assegurat que els escenaris són dinàmics, que canvien dia a dia i a fet una crida a la societat civil a seguir "cooperant amb les indicacions dels experts". "Combatrem l'emergència amb el que faci falta, quan faci falta i on faci falta", ha insistit.  Sobre la reunió amb els principals líders europeus, el president ha dit que ha demanat a les institucions europees "dotar de liquiditat a les petites i mitjanes empreses" i "flexibilitzar les normes d'estabilitat i creixement".  El cap de l'executiu ha admès que les conseqüències econòmiques hi seran però també ha dit tot indica que ho faran de manera "transitòria". En aquest sentit, ha avançat algunes de les mesures previstes al pla de xoc, que va anunciar ahir.  Ha dit que tindrà quatre eixos. Per una banda, els recursos per a les famílies "treballadores". Especialment, aquelles que estiguin afectades pel tancament de centres educatius. "Els facilitarem la reducció de la jornada laboral", ha dit. En segon lloc, ha dit que inclourà mesures per garantir el subministrament i producció de medicaments.  La tercera línia se centrarà en la "protecció dels llocs de feina". En aquest sentit, ha anunciat que afavoriran la "flexibilitat laboral perquè les empreses puguin fer front a les dificultats productives" amb "reduccions de jornada o amb ajustos temporals de plantilla". Malgrat això, ha alertat que estaran "vigilants" que aquestes accions no vagin "en detriment dels drets laborals".  Finalment, ha anunciat línies de crèdit per a les petites i mitjanes empreses. També aplaçaments o moratòries en els impostos perquè no tinguin problemes de solvència davant de la crisi.  No descarta noves mesures  Sánchez ha admès que segurament s'hauran d'adoptar noves mesures i que en els propers dies la xifra de casos pot seguir augmentant però ha reivindicat la sanitat pública espanyola i el paper que fan els seus professionals. "El principal objectiu és frenar l'extensió del virus", ha dit.  El president ha defensat a capa i espasa la gestió de l'executiu i ha negat que s'hagi anat tard en la presa de decisions. "Crec honestament que davant d'una crisi complexa hem demostrat capacitat d'actuació", ha insistit.  Unitat d'acció  En aquest sentit, ha demanat unitat d'acció a les formacions polítiques perquè "la sala d'espera d'un hospital no hi entén d'ideologies". "Aquest problema ens afecta a tots com a país", ha afegit. "Els espanyols volen veure els seus responsables polítics units", ha insistit.  Pel que fa a la suspensió d'actes com les Falles de València, ha dit que les decisions es prendran de manera coordinada amb els experts i les comunitats autònomes i que, de moment, no s'ha decidit què es farà.

Summary: Sánchez anuncia línies de crèdit per a empreses i ajornarà els pagaments d'impostos per fer front al coronavirus


El vicepresident del Govern, Pere Aragonès, ha assegurat aquest dissabte que el Tribunal Constitucional (TC) no canviarà la posició republicana d'una majoria de ciutadans de Catalunya. "Pot dir-hi missa", ha advertit. En una atenció als mitjans a Mataró després que el ple del Parlament hagi aprovat un posicionament contrari a la monarquia malgrat l'advertència dels lletrats, Aragonès ha dit que es publiquin o no aquestes propostes de resolució al Butlletí Oficial del Parlament (BOPC) l'important és "el que es vota i es discuteix". Ha apuntat que les "amenaces" del TC els carreguen de raons per avançar cap a la república catalana. També ha subratllat que els ciutadans tenen dret a saber on ha anat el rei emèrit Joan Carles I.

Summary: Aragonès: "El TC pot dir missa però no canviarà la posició republicana d'una majoria de catalans"


L’artista canadenc Michael Bublé tornarà a Barcelona el 27 de novembre del 2019 dins de la gira de presentació del seu nou disc ‘Love’. El cantant actuarà al Palau Sant Jordi, escenari de la seva última visita a la ciutat, l’any 2014, quan presentava l’àlbum ‘To be loved’. L’endemà, 28 de setembre, Bublé actuarà al Wizink Center de Madrid. L’artista va tornar als escenaris el passat mes d’agost després d’un llarg recés i l’any vinent torna a girar amb ‘Love’, el seu vuitè àlbum, que es publica el 16 de novembre. La gira arrencarà el febrer de 2019 als Estats Units, passarà pel Canadà i culminarà a Europa al novembre després de visitar una desena de països. Les entrades pels concerts de Barcelona i Madrid es posaran a la venda el proper 23 de novembre, segons informa la promotora Live Nation.

Summary: Michael Bublé presentarà ‘Love’ a Barcelona el 27 de setembre del 2019


El Govern confia que el Hard Rock Entertainment World "comenci a concretar-se" el 2018, tal com ha afirmat el secretari d'Hisenda, Lluís Salvadó, després que tingués lloc la mesa de valoració que ha obert el sobre amb els detalls del projecte que s'ha de fer al costat de Port Aventura. Pel que fa al nom, Salvadó considera que la proposta de l'empresa nord-americana "busca equilibris" amb el que es cercava: El macrocomplex d'oci i joc s'anomenarà Hard Rock Entertainment World, en resposta a que es tracta d'una "inversió d'interès mundial", mentre que l'espai central sí que farà referència al territori i es dirà 'Hard Rock Hotel & Casino Tarragona'. Quant als llocs de treball, l'empresa nord-americana preveu generar 2.176 llocs de treballs directes a temps complet, sense tenir en compte l'hotel de 500 habitacions gestionat per Port Aventura i les més de 75 botigues desenvolupades per Value Retail. A més, es generarien 11.500 llocs de treball directes i induïts durant la construcció del complex.


La presidenta del grup parlamentari de Cs, Inés Arrimadas, ha assegurat aquest dimecres que el recurs del govern espanyol en contra de la reforma de llei de la presidència era "previsible" i ha defensat que, de fet, els independentistes l'esperaven per mantenir "la seva estratègia de victimisme". "La llei Puigdemont no seria vigent mai enlloc, no tenen projecte per a Catalunya, només volen embolicar la troca", ha afegit en una atenció als mitjans. A l'espera dels propers passos de cara a una investidura, Arrimadas s'ha preguntat perquè s'ha "fet perdre el temps" si finalment JxCat planteja investir un nom alternatiu al de Carles Puigdemont. "És allargar el xiclet, és la por de Puigdemont de ser oblidat, que ningú se'n recordi d'aquí a quatre dies", ha afirmat en lamentar estar pendent "de l'estratègia de supervivència política" de Puigdemont.  En línia amb les paraules del líder del seu partit, Albert Rivera, aquest dimecres des del Congrés, Arrimadas ha titllat de "vergonya política" que el govern espanyol hagi descartat recórrer, en canvi, la delegació de vot de Puigdemont i del també diputat Toni Comín. "És increïble", ha insistit Arrimadas en una atenció als mitjans després de reunir-se amb responsables de l'Associació Espanyola Contra el Càncer de Barcelona, una reunió en el marc d'una ronda de contactes de l'entitat amb diversos representants polítics. "Potser tenen un pacte amb el PNB per ells molt més important que protegir els drets de tots els catalans", ha insinuat la líder de la formació taronja sobre el govern espanyol.  Arrimadas, que ha admès que era "molt difícil" que el Tribunal Constitucional acceptés les seves mesures cautelars en el recurs d'empara contra la delegació de vot, ha apuntat en tot cas que, al marge del calendari, espera que es formi govern amb una presidència que no cometi "els mateixos errors i barbaritats" que Puigdemont ni que en sigui un "titella" per "repetir el procés". És per això que Arrimadas ha demanat que expliquin si és aquesta la seva opció o si "assumiran el seu fracàs" i proposaran un president "amb un projecte molt diferent".

Summary: Cs diu que els independentistes buscaven el recurs contra la llei de la presidència per "estratègia de victimisme"


El Servei Marítim de la Guàrdia Civil de Tarragona ha rescatat aquest dimecres al matí els tres tripulants de dos caiacs que es trobaven a la deriva, pel fort vent que afecta el litoral, a unes dues milles nàutiques de la costa a Altafulla (Tarragonès). Una embarcació que es trobava fent vigilància per la zona ha observat que els dos caiacs tenien seriosos problemes per tornar. Ràpidament, els efectius han acudit a auxiliar-los i han iniciat les maniobres de rescat, atès que els tripulants es trobaven fortament abatuts pel vent i l’onatge de la zona. Després de diverses maniobres, els han pogut rescatar i assistir, ja que presentaven símptomes d’hipotèrmia. Posteriorment, i després de recuperar els caiacs, el dispositiu s’ha dirigit al Port de Torredembarra, on els caiaquistes han desembarcat i han quedat a càrrec dels seus familiars.

Summary: Rescaten tres caiaquistes que es trobaven a la deriva davant la costa d’Altafulla


La fusió de l'Escola Tècnica Superior d'Enginyeries Industrial i Aeronàutica de Terrassa i de la d'Enginyeria de Terrassa de la Universitat Politècnica de Catalunya (UPC) ha donat com a resultat l'Escola Superior d'Enginyeries Industrial, Aeroespacial  i Audiovisual de Terrassa (ESEIAAT), que s'ha presentat oficialment aquest dijous. Aquesta escola vol esdevenir un clúster d'enginyeria al país i neix amb clara voluntat d'internacionalització. El rector de la UPC, Enric Fossas, ha assegurat que la fusió no es fa per un component d'estalvi econòmic sinó que el que es pretén és aprofitar al màxim les sinèrgies que ja hi havia entre les dues escoles i oferir un millor serveis i més possibilitats als estudiants. El nou centre manté les titulacions de grau i augmentarà en dos l'oferta de màsters de cara al curs 2016-2017, quan oferirà 10 graus, set màsters universitats i quatre programes de doctorat. Un altre objectiu de la fusió és oferir més possibilitats als estudiants d'entrar en contacte tant amb la recerca i amb les empreses de l'entorn per tal de garantir un itinerari d'èxit.

Summary: La UPC crea un clúster enginyer amb l'Escola Superior d'Enginyeries Industrial, Aeroespacial i Audiovisual de Terrassa


Una dotzena de cellers catalans exploren aquests dies a Valls les possibilitats d'obrir negoci o d’incrementar-lo a Alemanya i Països Baixos. Després de l'èxit de les anteriors edicions, la Cambra de Comerç de Valls segueix apostant per la fórmula de la missió comercial inversa per tal de potenciar les exportacions del sector vitivinícola i enguany ha posat el focus en el mercat alemany i holandès, davant l’interès creixent en la producció de qualitat, en detriment de la quantitat. La trobada, que té lloc al Restaurant Casa Fèlix durant aquest dimecres i dijous, compta amb la participació de sis dels principals importadors de vins i caves d’aquests països, que també tenen l’oportunitat de visitar els cellers.

Summary: Una dotzena de cellers catalans exploren a Valls l'ampliació de negoci al mercat alemany i holandès


La Comissió Ciutadana per la Memòria de les Borges Blanques reclama a l'Ajuntament el canvi de nom de dos carrers de la ciutat dedicats a persones que van tenir vinculació amb la dictadura franquista, en concret es tracta dels carrers general Güell i Jaume Segarra. Així mateix, el col·lectiu proposa que prenguin la denominació de Maria Rosell, qui va ser responsable de la biblioteca popular de la Mancomunitat de Catalunya durant els anys que aquesta va estar en funcionament a la població, i de Ramon Fabregat, fundador de la Joventut Catalanista de les Borges. A la vegada, la Comissió recorda que fa vuit mesos que s'ha esgotat el termini per retirar les plaques del Ministeri de l'Habitatge franquista i que, en aquest temps, "no s'han tret les dues que encara romanen a la capital de les Garrigues". Per una banda, el col·lectiu borgenc demana a l'Ajuntament que se substitueixi la denominació del carrer general Güell, seguint l'exemple de Cervera on el consistori ja ha expressat la seva predisposició a canviar un nom dedicat a aquesta mateixa persona. Segons la Comissió ciutadana, Ildefons Güell Arqués (1865-1941), comandant militar a Ceuta sota les ordres de Primo de Rivera que el 1939, "participava acabada la Guerra Civil en actes d'exaltació franquista i de commemoració de la victòria de Franco", celebrats tant a Barcelona com a Cervera, ciutat on s'havia casat. "Güell va ser recompensat per la seva addició al règim amb la vicepresidència del Círculo Militar del Ejército y de la Armada i la judicatura als tribunals militars, on va exercir fins el 1941, quan va morir", segons expliquen des de la Comissió. L'altre carrer per al qual Comissió Ciutadana per la Memòria de les Borges Blanques reclama que se'n canviï el nom està dedicat a Jaume Segarra (1916-2012). El col·lectiu recorda que va ser jutge, doctor en Dret i tècnic en Turisme i va residir la major part de la seva vida a Madrid. Però, a més, va ser alt càrrec de l'estat franquista, subdirector general de Promoción del Turismo entre els anys 50 i 70, organisme del Ministerio d'Información y Turismo de Manuel Fraga i Alfredo Sánchez i, des del 1972, jutge a Alcorcón, on es va jubilar el 1986, segons l'entitat. Des de la Comissió recorden que l'equip de govern municipal "s'ha manifestat contrari a qualsevol canvi d'aquests dos noms" però remarquen que "cada vegada són més les revisions que es fan del nomenclàtor a diversos municipis i ciutats". L'últim exemple és la retirada de quatre noms de persones vinculades amb el franquisme a la ciutat de Lleida. A la vegada, el col·lectiu proposa es noms de Maria Rossell i Ramon Fabregat per substituir els actuals carrers general Güell i Jaume Segarra, "dues clares figures vinculades al republicanisme, el catalanisme i la cultura", uns valors que la Comissió considera "molt més dignes de ser honorats que no el militarisme colonialista i la promoció d'una dictadura feixista". A més, el col·lectiu recorda que, a les Borges Blanques, "només set carrers porten nom de dona". Maria Rossell (1894-1980) va ser la responsable de la biblioteca popular de la Mancomunitat de Catalunya en tots els anys que aquesta va estar en funcionament a les Borges, és a dir, des del 1918 fins el 1938. Aquest desembre es commemora, precisament, el centenari de la inauguració d'aquell equipament. Durant la seva trajectòria al capdavant del centre, Rossell va impulsar una "ambiciosa" programació cultural però es va haver d'exiliar per temor a la repressió franquista. Posteriorment, va retornar al país i va fer de bibliotecària a Sallent.  Ramon Fabregat (1894-1985) va ser fundador de la Joventut Catalanista de les Borges Blanques. Repressaliat ja als 21 anys, va fundar també la publicació 'Sempre avant!', va ser membre de la Societat d'Estudis Militars –vinculat a Acció Catalana- i va ser un dels detinguts pel Complot del Garraf i, posteriorment, pels fets de Prats de Molló on, aleshores com a militant d'Estat Català, "era la mà dreta de Francesc Macià". Després de l'exili a Bèlgica, amb la República va ser director general d'Indústries Alimentàries, director general d'Indústria i subdelegat de Correus de la Generalitat. Acabada la Guerra, es va haver d'exiliar a França, els Estats Units i, finalment, Mèxic, on va dur a terme una intensa tasca cultural de difusió del catalanisme i va ser membre de la delegació del Patronat de Cultura Catalana Popular. Retirada de les plaques franquistes d'habitatges de protecció oficial La Comissió Ciutadana per la Memòria demana, també, que l'Administració actuï per erradicar de l'espai públic les plaques d'habitatge amb simbologia falangista que encara queden als carrers de la població, concretament dues. El col·lectiu recorda que al març del 2017, el Parlament va aprovar la llei d'acompanyament del pressupost segons la qual es modificava la Llei 18/2007 i establia com a infracció no retirar les plaques col·locades en edificis que han deixat de tenir la qualificació d'habitatges de protecció oficial. La llei fixava un termini d'un any des de la publicació al DOGC. "Passats vuit mesos des de l'esgotament d'aquest termini, tot continua igual", lamenten des de la Comissió ciutadana.

Summary: Un col·lectiu de les Borges Blanques demana canviar dos noms de carrers dedicats a persones vinculades amb el franquisme


Laia Estrada podrà continuar sent regidora de la CUP a l’Ajuntament de Tarragona. La Junta de Portaveus de l’Ajuntament de Tarragona ha aprovat aquest dimecres una resolució presentada per l’alcalde Ballesteros, segons la qual no existeixen incompatibilitats en el càrrec arran de la condemna del ‘Cas Bershka’. El cessament de la regidora anticapitalista s’havia posat damunt la taula al febrer després que el Suprem declarés ferma la sentència que la condemnava a tres mesos de presó per aquest cas que es remunta al 2009. Finalment, però, l’Audiència de Tarragona va acceptar substituir aquesta pena pel pagament d’una multa de 1.780 euros, tal com havia sol·licitat la mateixa regidora. Aquest dimecres, la Junta de Portaveus ha dictaminat que ha de prevaldre el dret d’Estrada a la participació política i que, per tant, el ple de divendres ja no ha de donar compte de cap sentència.

Summary: Laia Estrada podrà continuar com a regidora de la CUP a l’Ajuntament de Tarragona


En una concentració a la plaça Sant Jaume, CCOO recorda que viuen situacions de violència en el seu dia a dia ACN Barcelona.-Més d’un centenar d’agents rurals s’han concentrat aquest dimarts al migdia a la plaça Sant Jaume de Barcelona per reclamar al Govern que impulsi i prioritzi l’aplicació de mesures de seguretat al cos. El coordinador de l’Agrupació d’Agents Forestals de CCOO ha explicat que els agents poden ser de violència i per això demanen formació i eines d’autoprotecció. No reclamen però, que tots els agents vagin armats sinó que experts en seguretat laboral avaluï la seva situació i s’implementin les recomanacions. En aquest sentit, des de CCOO critiquen que un grup d’experts han acabat fa un mes i mig l’estudi sobre aquesta seguretat i que en canvi no se’ls ha comunicat.  Des de CCOO, després de l’assassinat de dos agents rurals a Aspa (Segrià) el 21 de gener passat, el Govern va actuar amb rapidesa, però critiquen, en canvi, que no s’han aplicat mesures quatre mesos després. Per això, demanen a la Generalitat, i així ho han fet a través d’un document lliurat aquest dimarts, que impulsi i prioritzi l’aplicació de mesures de seguretat en el cos dels agents. ‘’No podem protegir el medi si nosaltres no estem segurs’’ ha declarat el coordinador de l’Agrupació d’Agents Forestals de CCOO, Manel Vidal.  Per Vidal, ha anat passant el temps i fa un mes i mig que un grup d’experts té les conclusions de l’estudi de seguretat i que en canvi, no se’ls ha comunicat. Per això, Vidal ha recordat que ‘’ni demanem ni hem demanat mai anar armats tots’’, sinó que siguin experts que digui com han d’anar els professionals d’un cos que té ‘’funcions de policial’’.  Per aquest motiu, Vidal assegura que els agents pateixen en el seu dia a dia situacions de violència, ja que increpar ciutadans que no compleixen la normativa i per tant, a qui han de sancionar, genera ‘’força en contra’’, i per tant, reclama ‘’formació i eines d’autoprotecció’’ així com el reconeixement com a ‘’agents de l’autoritat’’.  Vidal ha detallat que fa quinze dies, uns agents van patir una situació de risc també al pantà de Foix, i que des del gener, s’han viscut agressions a Madrid, Castellà-Lleó, Extremadura i Múrcia, per la qual cosa asseguren que la  situació continua existint i es reconeixen ‘’cansats d’agressions i amenaces’’. Els agents també demanen depurar responsabilitats política i critiquin que la direcció actual sigui assessorada per la mateixa persona que ha estat desobeint els advertiments els darrers anys. Vidal reconeix que el Govern actual no és responsable de la situació a què ha arribat el cos, però demana que posin remei a ‘’10 anys d’abandonament’’.

Summary: Més d’un centenar d’agents rurals reclamen al Govern més mesures de seguretat al cos


L'entitat Apip-Acam alerta que moltes prostitutes de l'Alt Empordà segueixen exercint a risc de contagiar-se per coronavirus perquè "no tenen cap altra alternativa". Des d'aquesta associació, que procura per aquestes dones, es mostren "preocupats" ja que fa diversos dies que no saben res de moltes d'elles i recorden que la majoria viuen "coaccionades" pels seus proxenetes. La responsable del Programa de Dones, Natàlia Massé, adverteix que la situació a l'Alt Empordà és "molt més sensible" que en altres llocs, ja que "no hi ha una xarxa" que protegeixi les prostitutes. "El problema és que es tracta de dones que són desconegudes pels serveis socials i sanitaris, perquè no en fan ús, i el confinament encara les aïlla més", adverteix. Preocupació entre les entitats que ajuden a prostitutes a l'Alt Empordà. Si habitualment ja costa mantenir el contacte amb aquestes dones, el confinament encara ho fa més difícil. I el problema és que la gran majoria treballen sota la coacció de prostíbuls i proxenetes que "només les veuen com una mercaderia". A més, les prostitutes que exerceixen a les comarques de Girona – i especialment a l'Alt Empordà – "són desconegudes" pels serveis socials i sanitaris. "És molt estrany que facin demandes o es posin en contacte amb l'administració", explica Natàlia Massé, responsable del Programa Dones de l'entitat Apip-Acam. En aquest sentit, Massé recorda que moltes d'elles no tenen més ingressos que els que els hi dona la prostitució. "Si no treballen, no tenen cap altra alternativa de satisfer les seves necessitats bàsiques i la de les seves famílies", explica. Des de l'entitat assenyalen que fa dies que intenten mantenir contacte amb aquestes dones que treballen al voltant de la Jonquera, però lamenten que no en saben res. "Sempre procurem estar al cas de què fan i com es troben, però des de que s'ha declarat l'estat d'alarma i el confinament, no en tenim notícies", alerta Natàlia Massé. Molt diferent que Barcelona La responsable del Programa Dones d'Apip-Acam explica que la situació de les dones que han d'exercir a la zona transfronterera "és molt diferent" que la d'aquelles que ho fan en ciutats com Barcelona. "A l'Alt Empordà es concentra una gran quantitat d'indústries sexuals en molt poc espai. Hi ha alguns dels prostíbuls més grans d'Europa i molts pisos dedicats a aquesta pràctica", explica. Però una de les grans preocupacions és el fet que les dones que treballen en aquesta zona ho fan coaccionades per un proxeneta de qui n'estan "molt lligades". Això fa que les prostitutes no optin per anar als serveis socials de l'Ajuntament, ni tampoc vagin al CAP o a l'hospital si es troben malament. Massé dona per fet que, si habitualment aquestes dones són víctimes de delictes d'explotació sexual, "ara encara ho seran més". I és que, segons Apip-Acam, una de les maneres que utilitzen els clients i els proxenetes  per "controlar-les" és apartar-les socialment. "El confinament no és res més que una situació més d'aïllament en la que no importen res per als clients. Només són un producte", lamenta. Internet permet seguir exercint Malgrat que l'estat d'alarma ha provocat que sigui més complicat veure dones al carrer i que els locals on s'exerceix hagin tancat, Massé explica que internet segueix sent un punt de contacte. Molts clients contacten a través de la xarxa per tal de contractar els seus serveis, habitualment, això sí, del proxeneta. Apip-Acam també reclama que en cap cas el proxeneta o els amos de prostíbuls siguin "interlocutors vàlids", i que es faciliti l'accés als serveis socials i sanitaris per aquestes dones, ja que en la majoria de casos elles només s'adrecen a les entitats socials que les ajuden.

Summary: Alerten que moltes prostitutes de l'Alt Empordà segueixen exercint a risc de contagiar-se perquè "no tenen alternativa"


El secretari general del Departament de Treball, Afers Socials i Famílies, Josep Ginesta, ha valorat positivament la "capacitat" de l'empresa Delphi de Sant Cugat del Vallès i dels seus treballadors per poder tancar un acord. En declaracions a l'ACN, Ginesta ha destacat que malgrat que s'acabarà acomiadant tota la plantilla, que compta amb un total de 540 treballadors, encara queda obert el projecte de reindustrialització. Davant d'això, ha posat el seu departament a disposició de la plantilla "per garantir un projecte de futur social i econòmicament sostenible". En aquest sentit, el secretari general ha considerat que és un "gest d'elegància" per part de l'empresa que els actius industrials passin a mans de la plantilla i ha subratllat "hi ha converses obertes" amb diverses empreses per fer "un projecte de cooperació que tingui un recorregut a llarg termini". Concretament, Ginesta ha dit que s'està treballant, amb la col·laboració de l'Ajuntament de Sant Cugat del Vallès, amb la idea d'un clúster industrial que doni valor afegit a l'empresa. Josep Ginesta ha destacat que les converses amb diversos inversors per reindustrialitzar la planta de Sant Cugal del Vallès "continuen obertes" i ha detallat que el Govern està treballant per salvar bona part dels llocs de treball amb aquest projecte. En aquest sentit, ha explicat que "caldrà trobar un encaix entre la viabilitat econòmica i la sostenibilitat social". El secretari general del Departament de Treball ha explicat que Delphi els "ha deixat obert un termini, fins a l'any que ve, en el qual la plantilla de l'empresa haurà de decidir com s'ha de procedir a fer aquest procés de reindustrialització". "Des d'ara fins al març tenim una assignatura pendent i des del Govern ens posem a disposició dels treballadors per trobar una solució" que permeti que "el major nombre de gent possible que s'ha quedat sense feina pugui tornar a treballar, com abans millor", ha resumit Ginesta. "Creiem que Delphi, malgrat sigui una companyia que decideix deslocalitzar-se, ha fet un gest d'elegància cedint els actius empresarials als treballadors", ha conclòs el secretari general del Departament de Treball.

Summary: La Generalitat es posa a disposició dels treballadors de Delphi per garantir un projecte de reindustrialització


La XXV Fira del Circ al Carrer de la Bisbal d'Empordà manté totes les companyies catalanes i de l'estat espanyol que s'havien contractat abans de la pandèmia de la covid-19. El certamen es farà del 4 al 6 de setembredesprés que la crisis sanitàries obligués a canviar-lo de dates. Els beneficis dels patrocinis aniran destinats al servei de menjador de Càritas de la Bisbal. En total, han programat 25 espectacles a càrrec d'una vintena de companyies, una d'elles internacional. La portaveu de la Fira del Circ al Carrer, Eva Gasull, ha destacat que no és la fira que "haurien desitjat" per enguany, però ha subratllat la importància de tirar endavant les propostes culturals. "Oferirem un festival de màxims amb els mínims recursos", ha assegurat. Del 4 al 6 de setembre el circ tornarà a omplir els carrers de la Bisbal de l'Empordà. Ho farà una mica més tard que de costum a causa de la crisi de la covid-19, que ha obligat a ajornar un dels certàmens més emblemàtics de la localitat. La Fira del Circ al Carrer enguany celebra el seu 25è aniversari i ha programat un total de 25 espectacles de la mà d'una vintena de companyies diferents. De fet, des de l'organització han subratllat que tot i els problemes logístics de la crisi sanitària, han aconseguit mantenir els artistes  de "totes" les companyies catalanes i de l'estat espanyol que s'havien contractat abans de la pandèmia.  Si bé la totalitat de les propostes artístiques que configuren la programació d'enguany ja havien estat seleccionades, no s'han pogut incloure totes les companyies desitjades. De fet, només s'ha pogut portar una companyia internacional que serà l'encarregada d'inaugurar el festival. Es tracta dels francesos Cirque Entre Nous, un col·lectiu format per cinc artistes de nacionalitats diferents agrupats al voltant d'una tècnica en comú: el pal xinès. Altres companyies i artistes que també estaran presents seran Mortello & Manzani, Los Herreita, Mireia Miracle, Circ Vermut, Carla Farreny, Nueveuno, Xampatito o La Bleda entre d'altres. De fet, la portaveu de la Fira del Circ al Carrer, Eva Gasull, ha subratllat la bona "predisposició" per part de totes les companyies per adaptar-se a la "situació" i ha recordat que s'han hagut de reinventar per tal d'oferir "el millor festival possible". Gasull també ha recordat que han hagut de treballar amb "mínims" pel que fa al pressupost, els recursos i l'aforament, però que tot i així han volgut refermar el seu "compromís" amb la cultura. Noves mesures de seguretat El risc de propagació de la covid-19 ha obligat els organitzadors a reformular el festival per tal de garantir la protecció del públic, els artistes i l'organització. D'aquesta manera, han cenyit el certamen a diverses pautes i limitacions d'aforament i mobilitat. Un fet que implica que part dels espectacles es podran seguir massivament en línia. Tot i això, un nombre reduït de públic hi podrà ser presencialment, seguint sempre totes les mesures i protocols establerts en matèria de seguretat i higiene. Tal com ha assegurat durant la presentació l'alcalde de la Bisbal d'Empordà, Enric Marquès, s'ha de gaudir del nou format, "sense abaixar la guàrdia". El espectadors que vulguin ser-hi presents, doncs, hauran d'inscriure's prèviament i de manera gratuïta a través del web de la Fira de Circ al Carrer de la Bisbal d'Empordà. Tot i l'opció d'assistir-hi gratuïtament, al moment de la reserva s'oferirà fer una donació voluntària suggerida o taquilla inversa. En aquest sentit, l'organització ha apel·lat a la responsabilitat i de tothom pel que fa al nombre de reserves, així com al compromís d'assistir-hi per evitar no ocupar el seient una altra persona que sí podria fer-ho. Entre sis i set escenaris acolliran tota la programació de la XXV edició de la fira bisbalenca. Uns espais que estaran a l'aire lliure i on es podrà controlar l'aforament. No seran visibles des de l'exterior per tal d'evitar possibles aglomeracions. En aquest sentit, mentre encara s'acaben de concretar algunes localitzacions, es faran en espais bisbalencs com la plaça del Castell, el Parc Infantil 8 de Març o el Terracotta Museu. I és que els efectes colaterals d'aquesta edició hi ha la suspensió de l'Espai Off d'actuació d'artistes emergents, el Firabar, o el mateix Espai Fira.  Un any sense ingressos propis A la situació de de crisi sanitària s'hi ha sumat una important revisió del pressupost inicial, concretament un 40% menys que l'any passat, que se situava en 120.000 euros. El certamen ha disposat enguany de 72.000 euros. La meitat d'aquesta suma prové del consistori, i la resta de l'aportació econòmica que han fet la Diputació de Girona, la Generalitat de Catalunya i el Ministeri de Cultura. Pel que fa als beneficis, la recaptació econòmica obtinguda a la taquilla inversa dels espectacles programats anirà destinada a la caixa de solidaritat de l'Associació de Professionals del Circ de Catalunya (APCC). D'altra banda, els guanys dels patrocinis s'enviaran al servei d'aliments Càritas de la Bisbal. La publicitat es farà a espais diversos, com el web, les banderoles dels escenaris o el llibret del programa (que enguany serà digital i no s'imprimirà físicament). La portaveu de l'entitat a la Bisbal d'Empordà, Cristina Juanola, ha posat en relleu que es tracta d'una iniciativa que permetrà "ajudar" la gent que més ho necessita.  Els fruits la primera residència de la Fira  Tot i que l'estrena oficial serà al Fira Tàrrega 2020 (mecenes del projecte), la Bisbal d'Empordà acollirà la preestrena de 'Tour', el resultat de la primera residència de la Fira de Circ al Carrer de la Bisbal, de l'artista Carla Farreny. La proposta gira al voltant de la creació d'una forma escènica que decideix posar en escena una tècnica artesanal, la del torn d'un terrisser per fer-la dialogar amb un altre ofici escènic, el del trapezista. La residència va tenir lloc al Teatre Mundial de la Bisbal i va ser interrompuda durant el confinament per la covid-19, quan Farreny ja havia fet el 80% de l'espectacle. Aquests dies es troba treballant-hi per tal d'ultimar-la i es podrà veure el pròxim 4 de setembre.

Summary: La XXV Fira del Circ al Carrer de la Bisbal d'Empordà programa 25 espectacles en l'edició ajornada per la covid-19


La Diputació de Barcelona ha acordat aquest divendres la cessió de l’edifici Miramar a l’Ajuntament de Sitges per un període de 20 anys. En un conveni signat entre el diputat de Presidència, Serveis Generals i Relacions amb la ciutat de Barcelona, Jaume Ciurana, i l’alcalde de Sitges, Miquel Forns, s’ha establert la cessió gratuïta de l’edifici principal i els seus annexes durant dues dècades, prorrogables fins a 30 anys més. Ciurana ha assegurat que Sitges és “la segona capital cultural” de Catalunya i ha situat la cessió com una “aposta” per a què el municipi es reivindiqui com a “pol d’atracció cultural del territori”. Per la seva part, Miquel Forns ha garantit que les instal•lacions del Miramar, d’estil neoclàssic, es destinaran a la cultura i el patrimoni local. Durant el 2015, les exposicions d’aquest edifici van rebre 21.000 visitants. Aquest conveni entre la Diputació de Barcelona i l’Ajuntament de Sitges s’afegeix a la col•laboració que les dues institucions ja han establert en altres equipaments de la vila, com la reforma del conjunt museístic de la façana marítima, amb la reobertura fa dos anys del Cau Ferrat, Palau Maricel i Can Rocamora després d'una rehabilitació integral. Actualment, la Diputació i l’Ajuntament treballen en la recuperació de Can Falç, la casa particular més antiga del municipi.

Summary: La Diputació de Barcelona cedeix l’edifici Miramar a l’Ajuntament de Sitges durant els següents 20 anys


Societat Civil Catalana ha culpat aquest dimarts el Govern català de la rebaixa de la qualificació d'Standard & Poor's a la Generalitat la setmana passada i ha acusat l'Executiu de generar una "gran inestabilitat". En un comunicat, ha criticat que tant la Generalitat i "els partits separatistes que la sostenen" puguin conduir Catalunya a una "situació política, social i econòmica insostenible". Per Societat Civil Catalana, l'empitjorament de la qualificació també es deu al "molt elevat nivell de deute" i l'ha xifrat, citant dades del Banc d'Espanya, de 67.885 milions d'euros, el que suposa un endeutament del 33% sobre el PIB.  D'altra banda, SCC ha recordat que fa uns dies l'agència de qualificació va elevar la nota d'Espanya un esglaó, des de BBB a BBB+ amb perspectiva estable, junt amb les comunitats de Madrid, Canàries, Galícia i l'Ajuntament de Madrid i pràcticament al mateix temps, rebaixava la de Catalunya, que fins ara estava considerat com a "bo escombraria, a BB-.

Summary: Societat Civil Catalana atribueix la rebaixa de nota d'Standard & Poor's a la "gran inestabilitat" generada pel Govern


Els equips d'emergències estan conduint el gas del camió que ha patit una fuita aquest dijous a la N-230, al seu pas per Vielha, a través d'una mànega d'uns 60 metres per cremar-lo de forma controlada en una zona segura apartada de la cisterna. L'empresa de transport Primagas ha activat un cremador de gas per fer-ne ús en la gestió de l'accident. El dipòsit de gas és de 600 quilos i les tasques de crema del gas en fase líquid es poden perllongar unes 5 hores. Mentre durin aquests treballs, es manté com a mesura preventiva un perímetre de seguretat de 300 metres i s'han desallotjat unes 50 persones de les naus properes sense que hi hagi hagut cap ferit. La circulació a la N-230 s'ha restablert en els dos sentits de la marxa. Paral·lelament està previst transvasar part del gas en un altre camió.  Els efectius dels Bombers de la Generalitat i els Pompièrs d'Aran, amb cinc dotacions, continuen treballat a la zona.  Protecció Civil del Departament d'Interior de la Generalitat manté l'Alerta del Pla especial d'emergències per accidents en el transport de mercaderies perilloses per carretera i ferrocarril a Catalunya TRANSCAT per la fuita de gas propà en un camió a Vielha.

Summary: S'inicia la crema del gas en fase líquid del camió que ha patit una fuita al centre de Vielha


El director dels serveis territorials d’Educació a Girona, Martí Fonalleras, ha descartat mantenir les dues línies de P3 a l’escola Gaziel de Sant Feliu de Guíxols (Baix Empordà) si no creix el nombre de matrícules. Fonalleras va visitar aquest dissabte les famílies que s'han tancat a l'escola com a mesura de protesta per escoltar els seus arguments. Davant de la petició de mantenir les dues classes de P3, el representat del Departament d’Educació ha recordat que tan sols hi ha set famílies que es quedarien fora de l’escola i per això no serien prou alumnes com per crear una segona classe. De tota manera, Fonalleras ha remarcat que si el dia abans de començar el curs escolar les matrícules haguessin incrementat, mantindran les dues línies.

Summary: Educació descarta mantenir dues línies de P3 a l’escola Gaziel si no augmenten les matrícules


El grup municipal d'ERC a Badalona ha fet un pas per intentar desbloquejar la construcció del futur centre ocupacional de la Fundació Badalona Capaç. Ha estat, però, un pas que els distancia dels socis d'ICV-EUiA i Guanyem. Els republicans demanen que es voti al ple el projecte del barri de Montigalà que defensa el govern municipal, però en cas que no tingui prou suport polític, com sembla, acceptarien tramitar un projecte "millorat" del que es preveia des de fa anys al Turó de l'Enric, al barri de Morera. Aquesta és, de fet, l'opció preferida per l'entitat i la majoria dels grups de l'oposició, però els ecosocialistes i la confluència de Guanyem el volien descartar definitivament perquè suposaria urbanitzar un espai natural –avui qualificat ja d'urbanitzable– i facilitar l'obertura de dos Mercadona a la ciutat que, segons ells, xoca amb la defensa del petit comerç. La Fundació Badalona Capaç té un acord de permuta amb Mercadona per poder construir la seva nova seu al barri de Morera, però perquè tiri endavant cal aprovar una modificació del planejament urbanístic que el govern municipal s'ha negat fins ara a sotmetre a la votació del ple, sabedor que perdria la votació. L'alternativa del govern de Dolors Sabater passa per invertir en un nou edifici al barri de Montigalà amb l'objectiu de preservar l'espai del Turó de l'Enric i evitar el creixement de la marca Mercadona a la ciutat, que amb l'acord de permuta amb la Fundació podria obrir dos nous supermercats. El projecte, però no agrada a l'entitat ni als grups de l'oposició, i la situació d'enroc fa que cap dels dos projectes pugui avançar. El grup municipal d'ERC ha fet un pas per intentar desencallar la situació. Sota la premissa que el compromís dels republicans és trobar una solució que atengui les necessitats de les famílies i usuaris, defensen que el projecte que el govern planteja a Montigalà és "una bona opció", però no l'única.  L'assemblea dels republicans reunida aquest dimarts va acordar demanar que aquest projecte de Montigalà es porti al ple, però avisa que si no té el suport suficient, com sembla que passaria ara per ara, caldria que el mateix ple tramités la proposta inicial del Turó de l’Enric, tot i que "millorada" urbanísticament, per poder posar fi al culebrot de Badalona Capaç. En aquest sentit, el moviment Avancem-MES que es ca presentar en coalició amb ERC a les eleccions municipals –no va arribar a entrar cap regidor al consistori provinent d'aquest moviment– adverteix que si no es prenen decisions en aquesta direcció durà a terme una reflexió interna per replantejar el suport al govern municipal. Per la seva banda, des de Guanyem Badalona, el partit que lidera l'alcaldessa de la ciutat, assegura que la seva aposta passa per construir el nou centre ocupacional a Montigalà perquè "és la millor opció per a la ciutat i per a la Fundació". A més, detallen que el govern municipal, amb el vist-i-plau de Guanyem i ICV-EUiA, va decidir "seguir apostant per opcions consensuades i descartar definitivament l’opció del Turó de l’Enric".

Summary: ERC pressiona els socis d'ICV-EUiA i Guanyem per desencallar el projecte del nou centre ocupacional de Badalona


La Diputació de Girona ha aprovat un codi ètic que obliga els membres del ple i els alts càrrecs de la corporació a publicar els seus currículums, el seu patrimoni i els hi impedeix acceptar regals o "tractes avantatjosos de cap classe". El ple l'ha recolzat per unanimitat, però el diputat de la CUP Lluc Salellas no s'ha estat de criticar que el codi "s'ha quedat curt" i que "arriba tres anys tard". Entre d'altres, Salellas ha reclamat que el document inclogués poder saber a qui la Diputació dona obsequis i que es publiquin els extractes de les targetes de crèdit de la corporació. També ha lamentat que el codi no porti aparellada la creació d'una bústia ètica (on els treballadors puguin denunciar irregularitats). El vicepresident Fermí Santamaria, que n'ha tutelat la redacció, li ha respost que a la Diputació "no hi ha targetes de crèdit" i ha admès que, tot i arribar tard, el codi ja suposa "un primer pas". Al ple d'aquest maig, també s'ha aprovat una moció –altre cop, per unanimitat- que reclama a l'Estat tirar enrere les dotze llicències per extreure corall vermell al sud de la Costa Brava i nord del Maresme. El codi ètic que s'ha aprovat avui a la Diputació de Girona és d'obligat compliment per a tots els membres del ple i alts càrrecs de la corporació. Inclosos també els dels organismes autònoms (a excepció, això sí, del Patronat de Turisme i l'empresa pública Sumar, que n'aprovaran un altre per la seva banda). Entre d'altres, el document subratlla que tots ells hauran de publicar els seus currículums i donar a conèixer el seu patrimoni des del mateix moment en què prenguin possessió de l'acta o el càrrec. A més, el codi també els obliga a apartar-se d'aquells assumptes on hi tinguin interessos personals i a no fer servir el seu càrrec per atorgar-se "beneficis" a ells o a tercers. El codi ètic també dedica un altre apartat als regals, viatges i altres despeses. El document exigeix als diputats i alts càrrecs de la Diputació que siguin austers i els impedeix acceptar regals (fora d'aquells de cortesia), donacions de particulars o "tractes avantatjosos de cap classe".  També els obliga a declinar aquelles invitacions a actes i esdeveniments que no estiguin relacionats amb el seu paper institucional. I pel què fa als viatges, manté el mateix criteri que amb les invitacions: només acceptar que se'ls pagui el bitllet i l'hotel si hi assisteixen convidats "oficialment per raó del càrrec". I sempre i quan aquests viatges els organitzin administracions, entitats públiques o universitats. Mai quan qui els pagui sigui una empresa privada o un particular (a no ser que, si es dona un cas excepcional, el president de la Diputació ho autoritzi). "Es queda curt i arriba tard" El codi ètic s'ha aprovat per unanimitat. L'han recolzat tant el PDeCAT com ERC, el PSC, Independents de la Selva (IdS) i la CUP. El diputat cupaire Lluc Salellas ha dit que hi votava a favor perquè el document és "necessari" però no s'ha estat de criticar que s'ha quedat "curt" i que, a més, "arriba tres anys tard".  "Quin tipus d'exemplaritat és, aquesta? No hem estat capaços de fer allò més bàsic que és autoregular-nos", ha subratllat. A més, per a Salellas, el codi ètic que s'ha aprovat avui podria ser "més ambiciós".  Hi ha trobat a faltar, per exemple, que no incorpori saber quins regals (i a qui) dona la Diputació, que tampoc s'hi reculli l'obligació de publicar els extractes de les targetes de crèdit dels alts càrrecs ni que no s'hagi aparellat amb la creació d'una bústia ètica (on el personal i treballadors de la corporació puguin denunciar-hi irregularitats). El vicepresident de la Diputació Fermí Santamaria, que s'ha encarregat de tutelar-ne la redacció, li ha admès que el codi ètic arriba "tard", però també ha volgut subratllar que aprovar-lo ja suposa "un primer pas" per continuar ampliant-lo. Santamaria sí que ha replicat a Salellas que, d'ençà que va començar el mandat, cap alt càrrec de la Diputació disposa de targetes de crèdit pagades per la corporació.  I pel què fa a la bústia ètica, Santamaria ha explicat que l'aprovació del codi no suposa haver-la deixat de banda. Però sí que com que la bústia es dirigeix al personal de la Diputació –i no als polítics- es mirarà de crear-la apart.  Pel què fa a ERC i al PSC, que també han intervingut durant el debat i la votació, els seus portaveus Pau Presas i Consol Cantenys, han coincidit a assegurar que aquest codi ètic "és un bon punt de partida". Però que a partir d'ara, caldrà anar més enllà. Per assegurar-ne el compliment, precisament, avui també s'ha creat una comissió que avaluarà la conducta dels alts càrrecs i diputats (i que, com a mínim, es reunirà un cop a l'any). Vespa asiàtica i corall vermell Durant el ple d'aquest maig, la Diputació de Girona també ha aprovat dues mocions per unanimitat. La primera reclama a l'Estat que revoqui les dotze llicències per pescar corall vermell que el Ministeri ha concedit entre Arenys de Mar (Maresme) i Begur (Baix Empordà).  El redactat demana també al govern espanyol que estengui la moratòria "a totes les aigües exteriors" del litoral de Catalunya (que és allà on hi té competències). I insta Estat i Generalitat a reforçar el control als furtius amb l'objectiu d'eliminar-ne "la seva sensació d'invulnerabilitat". La segona moció porta la Diputació a implicar-se a fons en la lluita contra la vespa asiàtica. Entre d'altres, recull que ajudarà a comprar vestits especials, trampes i líquids per frenar l'espècie invasora; que promourà tallers de formació, i que impulsarà una xarxa de recollida de dades conjuntament amb els ajuntaments, els consells comarcals i la Generalitat per saber l'expansió de la vespa. Per últim, a la tardor, la moció insta la Diputació a tenir equips propis que, cada cop que es detecti un gran niu de vespes velutines, vagin a destruir-lo. La portaveu d'IdS, Gisela Saladich, ha agraït la implicació de la Diputació de Girona en la lluita contra l'espècie i ha dit que, gràcies a les diferents actuacions, a partir d'ara els municipis podran tenir-la com a "interlocutora" (ja que, molts cops, no saben a qui han de dirigir-se).

Summary: La Diputació de Girona aprova un codi ètic que obliga els polítics a publicar patrimoni, currículum i no acceptar regals


L'Institut Català de les Empreses Culturals (ICEC) té aquest 2020 un pressupost de 63,6 milions d'euros, un 8,5% més del que ha disposat els darrers anys amb comptes prorrogats. Un increment encara insuficient pel seu director, Miquel Curanta, que no obstant això permet recuperar dotacions congelades o desaparegudes, com ajuts a la música en viu, a les galeries d'art i a esdeveniments de cultura digital. El pressupost també compensa els 16 milions d'euros de la taxa audiovisual tombada pel TC -tal com va avançar l'ACN- i permet obrir noves línies d'ajuts. Per exemple, les subvencions a l'edició del còmic en català, a la producció de podcasts radiofònics, a projectes de realitat virtual i a fires o esdeveniments del sector editorial.

Summary: L'ICEC estrena ajudes al còmic en català, a la creació de podcasts i a projectes de realitat virtual


El president de la FECAVEM, Jaume Roura, defensa que els vehicles dièsel "són una opció de present i de futur" ACN Barcelona.-El director de Serveis de Mobilitat Sostenible del l'Autoritat Metropolitana de Barcelona (AMB), Carles Conill, ha explicat aquest dijous que a partir del 2024 o 2025 es podria restringir per complet la circulació dels vehicles dièsel amb etiqueta groga –Euro 4 i Euro 5- a les zones de baixes emissions. Es tracta, segons ha precisat, d'una mesura que tot just s'està "estudiant" però que en menys d'un any es podria presentar i aprovar. Conill ha fet aquestes declaracions durant la celebració de la cloenda Jornada debat 'Dièsel: Si o no?' a Foment del Treball, on el president de la patronal FECAVEM, Jaume Roura, ha defensat que "els vehicles dièsel són una opció de present i també de futur per atendre les necessitats de mobilitat actuals" i ha reivindicat els seus avantatges com "l'eficiència, fiabilitat, durada i baix consum". Es calcula que dins de la categoria groga hi ha al voltant de mig milió de vehicles i corresponen als matriculats a partir del gener del 2006. Conill ha afegit que els vehicles dièsel Euro 4 i Euro 5 "tampoc són defensats per grans experts" i ha remarcat que aquests vehicles, al 2024 o 2025, tindran més anys. "La renovació del parc també els afectarà. L'escenari és fer flotes cada vegada més netes", ha subratllat Conill, que ha reivindicat "més transport públic, més bicicleta, el més anar a peu i limitar l'ús del cotxe als moments que sigui necessari". Així mateix, Conill ha recordat que ja hi ha altres mesures aprovades per millorar la qualitat ambiental, com la restricció per als vehicles més contaminants a tota l'àrea metropolitana a partir del 2020. El director de Serveis de Mobilitat Sostenible del l'Autoritat Metropolitana de Barcelona (AMB) ha fet aquest anunci durant les Jornada debat 'Diesel. Si o no', on també hi ha participat el president de la patronal FECAVEM, Jaume Roura, que ha lamentat la "gran confusió" en l'opinió pública sobre aquest combustible. "És hora que els governants clarifiquin on som, on anem i què volem". "No podem oblidar que aquest sector és econòmicament necessari per a la societat i que genera molta ocupació", ha indicat Roura. Així mateix, ha avançat que la federació que presideix elaborarà un manifest per presentar-los als governs català i espanyol i a la Comissió Europea per trobar una sortida a l'actual situació del dièsel. "El que no podem és viure una situació com a distribuïdors i distribuir un producte que s'està fabricant i que d'altra banda ens l'estan prohibint. Això és incongruent", ha exclamat el president de la patronal, que ha demanat que la situació es resolgui a "altres nivells", en referència a fabricants i petroleres.  "Nosaltres som representants que venem un producte i que volem l'aire net, una societat neta i transparent, però que resolguin a les altes esferes i no ens el traslladin a nosaltres", ha reclamat el president de la FECAVEM, que d'altra banda ha situat el problema de la contaminació en "la manca de renovació del parc automobilístic" a l'Estat, amb més de 12 milions de vehicles de més de 10 anys d'antiguitat. En la jornada sobre debat 'Diesel: Si o no?' hi han participat diversos experts com el director de Desenvolupament FEV Gmbh, Michael Blaich; l'analista de MSI Sistemes d'Intel•ligència de Mercat, José Manuel López i que ha clausurat la Cap de Qualificació Ambiental de la  Generalitat de Catalunya, Maria José Sarrias.

Summary: L'AMB estudia prohibir la circulació de vehicles dièsel amb etiqueta groga a les zones de baixes emissions a partir del 2024


El jutjat d'instrucció número 1 de la Seu d'Urgell ha requerit als pares de Nadia Nerea Blanco, Fernando Blanco i Marga Garau, el passaport de la seva filla. Així mateix, el magistrat, reitera la demanda d'informes mèdics de la menor per tal de conèixer l'estat de salut de la nena. Aquest mateix magistrat va ordenar aquest dilluns la immobilització dels comptes on s'han rebut les donacions pel 'cas Nadia' amb l'objectiu d'investigar presumptes irregularitats en la gestió d'aquests fons davant les informacions que apunten a un engany sobre el tractament experimental de la malaltia de la petita, una Tricotiodistrofia, i el seu cost, així com la identitat dels especialistes als quals hauria recorregut la família. Per ara, fons judicials, asseguren que no ha estat cridat ningú a declarar pel cas, tot i que la família, assegura que han estat citats pel jutge. A més a més, el jutge oficia a Fiscalia per si considera oportú sol·licitar l’adopció de mesures civils en relació a la menor Nadia. (El TSJC ha punutalitzat les mseures civils que podria adoptar fiscalia en el cas) El jutge ha comunicat a fiscalia que en cas que cregui oportú actuar sobre el cas de la nena Nadia que ho faci, tant per investigar el possible delicte com per a prendre les mesures que cregui necessàries sobre la custòdia de la menor. Aquestes mesures civils tenen un ventall molt ampli i poden anar des de la tutel·la d’un menor fins a tractar aspectes sobre la manutenció, residència, comunicació, tractaments mèdic, assegurar l’educació d’un menor, entre d'altres. En cap cas el jutge ha fet cap referència a quin tipus de mesura vol. És per això que segons el TSJC el jutge demana a la Fiscalia que es pronuncii sobre la tutel·la sinó si la fiscalia creu convenient demanar-ne alguna, la que ells considerin. D'altra banda i sobre una possible fugida del pare de país, segons el TSJC no els consta que l'home hagi marxat. La sospita d'un possible engany va sorgir aquest cap de setmana després que diversos mitjans de comunicació hagin explicat que el relat de viatges constants, la recerca de tractaments experimentals i contactes amb metges i científics experts "era total o parcialment fals". El pare va defensar a les xarxes socials la veracitat de la història i la família ha assegurat que retornaran totes les donacions que van rebre. El pare, Fernando Blanco, va assegurar a la pàgina del Facebook de l'Associació Nadia Nerea que compareixeria en roda de premsa davant els mitjans per tal de donar les explicacions necessàries. A hores d'ara, encara no ha convocat als mitjans ni ha donat les explicacions que prometia en cap mitja de comunicació. A més, aquest cap de setmana, Mossos d'Esquadra va informar que investigaven l'origen i destinació de les donacions rebudes de les diferents campanyes endegades els últims anys. Algunes informacions apunten que la xifra recaptada en total pujaria als 1,5 milions d'euros.

Summary: ACTUALIZACIÓ:El jutje de la Seu d'Urgell requereix el passaport de Nadia Nerea Blanco


Els agricultors de Peramola i Bassella, a l'Alt Urgell, veuran entrar l'aigua a les seves finques abans d'acabar l'any. La Confederació Hidrogràfica de l'Ebre (CHE) té previst enllestir la primera fase de les obres del reg, que n'abastirà més de 550 hectàrees, el proper 15 de març i dur a terme, també aquest 2018, els treballs de construcció de la xarxa principal. D'aquesta manera, es podrà fer la connexió amb la secundària, ja executada per la Generalitat al 2015. Alguns dels propietaris de la zona han instal·lat en els darrers mesos els sistemes de regadiu als seus terrenys a l'espera de poder fer les primeres proves durant la propera tardor Les obres d'instal·lació de la canonada que abastirà el reg de Peramola i Bassella encaren la seva recta final, així com la construcció de l'estació de bombament que ha de repartir l'aigua entre els diferents nivells de les més de 550 hectàrees que se'n beneficiaran. La CHE té previst enllestir aquesta primera fase el proper 15 de març i abordar també aquest any els treballs de la xarxa principal que connectarà amb la secundària, que està feta des de l'any 2015. Mentre, la comunitat de regants executarà al mateix temps la darrera fase d'aquesta intervenció amb l'objectiu que aquesta tardor ja es pugui provar el nou reg i que estigui totalment operatiu per la campanya de 2019, segons ha explicat el seu president Joan Puig. Una part dels prop del centenar de propietaris adherits al nou reg -un 97% dels terrenys afectats- han avançat les tasques d'adaptació de les seves finques. La instal·lació dels diferents tipus de sistemes, com ara el d'aspersió, els han suposat de mitjana entre 6.000 i 7.000 euros per hectàrea. "Estem esperant l'aigua per obrir l'aixeta" assegura un dels agricultors que passarà del secà al regadiu, Jaume Engrill, que ha explicat que d'entrada optaran pels cultius tradicionals de farratge o cereal per, posteriorment, adaptar-se a les demandes d'altres tipus de conreus. Des dels municipis afectats veuen el reg com una "revolució paisatgística i també econòmica", tal com afirma tant l'alcaldessa de Peramola, Gemma Orrit, com el president de la comunitat de regants. Tots dos coincideixen també en què l'obra, que en el cas de la Confederació suposa una inversió de 5,8 milions d'euros entre la primera i la segona fase, era molt esperada entre els seus veïns. En aquest sentit, han explicat que la intervenció es duu a terme com a compensació per la construcció del pantà de Rialb. Per la seva banda, l'agricultor Jaume Engrill conclou: "Serà un somni fet realitat el dia en què surti l'aigua per la canonada".

Summary: El nou reg de Peramola i Bassella, en fase de proves la propera tardor


El portaveu parlamentari de JxCat, Albert Batet, ha assegurat aquest dilluns que el govern de Sànchez "s'autoenganya i ens autoenganya" un cop s'ha conegut que, malgrat les declaracions d'intencions, l'Estat no complirà amb la disposició addicional tercera de l'Estatut i invertirà a Catalunya per sota del PIB català. En concret, Catalunya rebrà el 16,8% de les inversions estatals el 2019 i el 18,5% de les inversions en infraestructures. El percentatge, per tant, encara se situa per sota del 19,2% que Catalunya aporta al PIB espanyol. Amb aquests números, Batet creu que "potser són ells mateixos que no volen el suport de l'independentisme" i ha assegurat que,  "si l'Estat vol alguna cosa, ja sap els gestos que ha de fer, que vol dir negociació, mediació i entendre el conflicte polític que hi ha a Catalunya".

Summary: Batet sobre els pressupostos de Sánchez: "Ells mateixos s'autoenganyen i ens autoengayen"


El president del grup parlamentari del PPC, Xavier García Albiol, ha amenaçat de portar els pressupostos de la Generalitat per al 2017 "allà on sigui perquè siguin impugnats" en cas que aquests incloguin alguna partida per a la celebració d'un referèndum independentista. Albiol ha carregat contra el Govern pel fet que vulgui finançar la independència "castigant" la classe mitja catalana amb mesures com ara l'eliminació de la desgravació per la compra d'un habitatge per a rendes anuals de 30.000 euros bruts o superiors. En aquest sentit, ha dit que als diputats del PDECat "els hauria de caure la cara de vergonya" i els ha demanat "que s'ho pensin dues vegades abans de tirar-los endavant" amb el suport de la CUP. El popular ha recordat a Puigdemont i a JxSí que al Parlament existeixen altres alternatives per acordar uns pressupostos, tot referint-se a CSQEP, a C's i al PSC i reconeixent la manca de voluntat del Govern de pactar-los amb el PPC.

Summary: Albiol avisa que portarà els pressupostos "allà on sigui" per impugnar-los si inclouen una partida pel referèndum


Llum verda a la nova normativa que regula la instal·lació de benzineres a Barcelona. El ple ha aprovat aquest divendres la nova regulació, que limita que les noves estacions només puguin instal·lar-se al voltant de les rondes, les vies estructurants, les àrees industrials i les portuàries, ja que es considera que la cobertura del servei a la resta de ciutat és "suficient". Així, es blinden els nuclis antics, els sòls d’equipament i els parcs de Collserola i Montjuïc per protegir el descans veïnal i el medi ambient. El document ha rebut els vots a favor dels partits de govern, BComú i PSC, ERC, JxCat i Barcelona pel Canvi. Ciutadans i PP s'han abstingut.   La tinenta d'Urbanisme, Janet Sanz, ha considerat durant el plenari que es tracta d'una proposta "acurada" tenint en compte que l'oferta a la ciutat ja és "suficient".  Segons el govern municipal, la implementació de la Zona de Baixes Emissions, les pacificacions de carrers i les superilles, entre altres, requereixen una estructura de serveis urbans alineada amb els nous usos de la ciutat. Per tot això, el maig de 2018 l'Ajuntament va decretar una suspensió per un any de l'atorgament de llicències de noves benzineres o ampliació de les existents de cara a iniciar la redacció de la regulació.  A l'abril del 2019 es va aprovar inicialment el pla especial, i ara s'ha aprovat definitivament de forma parcial, ja que ha tirat endavant la normativa vinculada a les benzineres que subministren carburants, i es deixa per més endavant l'articulat que fa referència a noves instal·lacions de subministrament elèctric. Segons Sanz, ara cal mirar que la implantació elèctrica "sigui uniforme" a tota la ciutat.  Restriccions Concretament, el pla determina que les noves benzineres només es podran instal·lar a l'entorn de les vies estructurants de la xarxa bàsica, les rondes i el Nus de la Trinitat, sempre a una distància de menys de 250 metres respecte l'eix de la via; a l’àrea portuària, i a les àrees industrials de la Zona Franca i de la Verneda Industrial i Torrent d’Estadella i Bon Pastor. A la resta de la ciutat, l’oferta d’instal·lacions de subministrament de carburants es considera suficient. En total n'hi ha 105 i no cal desplaçar-se més d'un quilòmetre per poder accedir a una benzinera.   Així, queden blindats de l'obertura de noves estacions zones com ara aquelles en els nuclis antics i sòls qualificats d'equipament i via pública.     A més, hauran d'estar com a mínim a 100 metres de distància de centres docents –infantil, primària i secundària– i escoles bressols municipals, centres sanitaris i allotjaments destinats a infants, adolescents i gent gran. Per altra banda, les noves benzineres només s'admetran en edificis d'ús exclusiu per a aquesta activitat. La superfície màxima serà de 3.000 m2 i només s'admetran usos comercials de venda però no de restauració.

Summary: Barcelona limita la ubicació de benzineres noves a les rondes i en àrees industrials i portuàries


El president del govern espanyol, Pedro Sánchez, ha anunciat aquest dimecres que el 16 de juliol se celebrarà la cerimònia d’Estat en homenatge als 27.000 ciutadans que han perdut la vida pel covid-19 i als servidors públics que han estat a primera línia lluitant contra la pandèmia. Hi seran representants de les forces parlamentàries i les institucions públiques, estarà presidit pel rei Felip VI, i hi assistiran també els presidents del Consell Europeu, de la Comissió Europea, del Parlament Europeu i el director general de l’OMS. Segons Sánchez l’actuació del govern d’Espanya ha permès evitar la destrucció de milions d’empreses, mantenir la justícia social i salvar 450.000 vides gràcies al confinament i l’estat d’alarma.  Sánchez ha fet aquestes manifestacions en resposta a les preguntes del líder del PP, Pablo Casado, que ha avançat que s’oposarà a que s’investigui l’expresident Felipe González al Congrés dels Diputats. Casado li ha retret la gestió de la crisi. Sánchez ha insistit a demanar a Casado que aposti per la “unitat”. “Si vol unitat, aquí està el govern, i si vol bronca, allà té la ultradreta”.   El president del govern espanyol també ha respost les acusacions del líder de Vox, Santiago Abascal, que li ha retret que l’executiu hagi impulsat “la divisió i el sectarisme a l’entorn de la corona” per la investigació que impulsa la Fiscalia. “Volen una Fiscalia que no estigui a favor dels ciutadans, sinó dels seus interessos” i “ataquen la Corona, una institució que no es pot defensar”.  Sánchez ha afirmat que Casado i Abascal segueixen “el mateix llibre”, malgrat que el líder de Vox té “el de tapadora dura”. Ha insistit que un cop superada la crisi cal plantejar una revisió fiscal i una modernització del sistema educatiu. “Jo entenc que a vostè no li agradi perquè plantejava una privatització del sistema de pensions o que les classes altes no paguin tants impostos”.

Summary: Sánchez anuncia que el 16 de juliol se celebrarà l’homenatge d’Estat a les víctimes del covid-19


El president del PP, Pablo Casado, ha afirmat que Felip VI està "aguantant un setge" i "menyspreu" per part del president del govern espanyol, Pedro Sánchez. Casado ha defensat que el monarca té una "conducta exemplar" i no ha de donar explicacions. El líder del PP ha assegurat que el seguirà defensant "sempre" per molt que l'esquerra l'acusi "d'instrumentalitzar" la monarquia. Casado ha afirmat que gràcies a Felip VI "es va aturar el cop d'Estat a Catalunya" i Sánchez "no fa i desfà" com si fos un cap d'Estat. Segons Casado, tampoc és moment d'exigir a Joan Carles I que demani disculpes per la presumpta corrupció. "És una figura històrica amb les seves llums i ombres", ha dit, i ha reivindicat el "llegat" de la Transició. A banda, Casado ha insistit que no pactarà la renovació del Consell General del Poder Judicial (CGPJ) si no es compleixen les condicions que fixa el PP. Casado ha exigit la "despolitització" del procés i que Podem "no hi tingui res a veure". El líder del PP ha avisat en una entrevista aquest dimarts al matí a 'EsRadio' que si Sánchez canvia la llei per facilitar la renovació, pot tenir dificultats per rebre els fons europeus. Casado ha citat els casos de Polònia i Hongria.

Summary: Casado afirma que Felip VI està "aguantant un setge" i el "menyspreu" de Sánchez


El ministre de l’Interior, Juan Ignacio Zoido, ha assegurat aquest dijous en una entrevista a TVE que la vaga general d’aquest dimecres a Catalunya va ser un “fracàs rotund”, i ha defensat l’actuació dels Mossos d’Esquadra de les acusacions de passivitat. “El dia d’ahir va ser transcendental per desemmascarar el procés sobiranista” perquè “hi va haver més consum elèctric que el mateix dia de la setmana anterior” i “el funcionament de l’activitat comercial i dels funcionaris va ser normal” tret “d’una petit seguiment a Educació”. Ha advertit que els talls de carreteres i de les vies són “sabotatges” amb mètodes “violents per part de grups “radicals” als què “no sortirà gratis” la seva actuació i els “perjudicis” provocats. “A tots els identificats i als que puguem identificar a través de les metges per descomptat no els sortirà gratis les actuacions que van fer ahir”, ha sentenciat.  Segons Zoido, l’actuació dels Mossos “va ser molt equilibrada i atenent a la proporcionalitat que es necessitava”. En aquest sentit ha destacat que els Mossos van dir a terme “més de 200 intervencions” i van identificar “més de 100 persones” i no hi va haver “ni un sol lesionat”.  En aquest sentit, ha justificat per les “conseqüències inimaginables” d’una actuació policial a les vies el fet que els agents no desallotgessin els talls de l’AP7, l’Estació de Sants i la de Girona. “quan els piquets són violents es corre el risc d’exercir violència davant els nens que havien col·locat tallant les carreteres”, ha dit, i de produir “lesions greus”. “Ahir no era el dia per caure en provocacions”, ha sentenciat.

Summary: Zoido diu que la vaga va ser un “fracàs rotund” i “no sortirà gratis” als qui van causar “perjudicis”


El ministre espanyol d'Economia, Luis de Guindos, ha anunciat aquest dilluns a la tarda que presentarà la seva dimissió en els pròxims dies. Després que l'Eurogrup l'hagi proposat per a la vicepresidència del BCE, De Guindos ha afirmat que en "qüestió de dies" deixarà el seu lloc al capdavant del ministeri i també ha confirmat que dimarts participarà en la seva última reunió amb els seus homòlegs europeus, l'Ecofin. L'espanyol ha agraït el suport de Rajoy en la seva candidatura, sense el qual ha assegurat que "no hauria estat possible" fer-ho, així com els suports dels ministres europeus. El titular d'economia s'ha mostrat "molt content" que Espanya hagi recuperat un lloc al BCE i ha expressat que recuperar la plaça al consell executiu de la institució suposa "cert reconeixement" a l'estat espanyol. "Quan la vam perdre l'any 2012 la situació era molt diferent i la reputació d'Espanya estava en un altre entorn", ha afegit. En l'àmbit personal ha assegurat que suposa "un repte" i ha admès que té "ganes d'aprendre". Sobre els pronunciaments de grups parlamentaris com els Verds o els Socialistes a l’Eurocambra, que han lamentat que s’hagi proposat finalment De Guindos, ha dit que “intentarà convèncer-los” en l’audiència prevista pel pròxim 26 de febrer. Sobre si pot interferir el seu perfil marcadament polític en el seient pel qual ha estat proposat, De Guindos ha justificat que ell sempre ha defensat la independència del BCE i ha afirmat que aquesta “està garantida" pels estatuts i el mandat de l’entitat.

Summary: De Guindos diu que presentarà la seva dimissió “en qüestió de dies” després de ser proposat com a vicepresident del BCE


La CUP-Capgirem Barcelona ha demanat a Barcelona en Comú i a l'alcaldessa, Ada Colau, que aturi "el despropòsit" del dispositiu policial per a evitar el 'top manta' i ha criticat l'actitud "de xèrif" del tinent d'alcaldia de seguretat, Albert Batlle. Reclamen als comuns que deixin de posar-se de perfil davant l'actuació i els comentaris "racistes" de Batlle. Els cupaires han lamentat que la "criminalització" dels col·lectius ha arribat també als mitjans públics i han denunciat el llenguatge utilitzat en les notícies de TV3 o la difusió d'un informe "mancat de rigor" de PIMEC. Per tot plegat, els diputats de la CUP demanaran la compareixença del cap d'informatius a la Comissió de Control de l'Actuació de la CCMA. La diputada de la CUP Natàlia Sànchez ha titllat les polítiques de Batlle de "perill públic contra els drets fonamentals de les persones que es dediquen a la venda ambulant". Jordi Magrinyà, de la CUP Barcelona, ha criticat que la ciutat no pot "pregonar-se com a ciutat refugi" mentre dispositius com aquests estiguin en marxa. Per tot plegat, proposen una sèrie de mesures, que inclouen l'aturada immediata de l'operatiu policial "racista" contra els manters, un espai habilitat de venda ambulant i un pla de foment diferent al tipus de producte que ofereixen ara.  D'altra banda, reclamen la participació a la taula del tercer sector, la creació d'una taula per migrants per a "dissenyat estratègies de desobediència" a la llei d'estrangeria o un protocol dins de la Guàrdia Urbana que previngui les "batudes i aturades de perfil ètnic". De nou, demanen la dissolució dels antiavalots d'aquest cos. Magrinyà ha assenyalat que les polítiques de seguretat municipals no han d'anar vinculades al dimensionament dels cossos de seguretat, sinó a garantir més drets i polítiques socials. Els cupaires critiquen que els informatius de TV3 es van fer ressò "de manera acrítica" de l'informe de la patronal PIMEC, que quantificava en 65 MEUR l'impacte negatiu directe que el 'top manta' té sobre el comerç de proximitat de Barcelona. També lamenten l'ús de la paraula "netejar" l'espai de manters en els informatius. Per tot plegat, creuen "imprescindible" la compareixença del cap d'informatius perquè "reflexioni sobre quin és el llenguatge que es fa servir". Des de la CUP, sense representació a l'Ajuntament de Barcelona després del 26-M, lamenten l'arribada de Batlle com a "xèrif" a la ciutat. Consideren que darrera aquesta operació pot haver-hi "interessos de partit" i que el PSC "guanyi la batalla" a BComú "per incompareixença". "Els comuns farien bé de marcar perfil d'esquerres", han recomanat.

Summary: La CUP insta BComú a aturar el "despropòsit" del dispositiu contra els manters i critica l'actitud de "xèrif" de Batlle


Eurodiputats dels principals grups polítics amb representació a l’Eurocambra, populars, socialistes, liberals, verds, euroescèptics i postcomunistes defensen en declaracions a l’ACN la prohibició dels toros a Catalunya i valoren amb sorpresa la possible suspensió per part del Tribunal Constitucional. “La tauromàquia és una crueltat i un patiment innecessari pels animals”, assegura la finlandesa del PP europeu Sirpa Pietikainen, que vol “felicitar Catalunya” per les decisions preses fins ara. “És un crim”, defensa l’alemany Stefan Eck, de l’Esquerra Unitària, que considera que tombar la prohibició dels toros és “una interferència del govern espanyol a Catalunya i a la voluntat de la seva gent”. “Estic molt decebut”, diu el laborista britànic David Martin.  El Parlament Europeu ha votat en contra de finançar la cria de toros per a les corrides en diverses ocasions, i té un significatiu nombre d’eurodiputats directament implicats en la lluita per abolir aquesta pràctica o obertament contraris a mantenir viva, especialment amb subvencions europees, la tauromàquia.  “Els catalans van votar per prohibir els toros i han de tenir el dret a dir si volen toros o no a Catalunya”, defensa Eck, que considera “terrible” que el Constitucional pugui tombar la decisió catalana de prohibir les corrides. Els toros, defensa l’estonià dels Verds Indrak Tarand, són una “tradició” però “fins i tot les tradicions, a vegades, han de canviar, i sembla que aquest és el cas”. Segons Tarand, la prohibició a Catalunya és “molt interessant”. “Si fos de Madrid, em prendria aquest tema molt seriosament”, diu.  Pel laborista David Martin, els toros són una “forma d’esport increïblement cruel majoritàriament impopular arreu d’Espanya, que no es pot mantenir a sí mateixa econòmicament”. “No es pot justificar el tracte brutal que reben els toros”, lamenta. Martin ofereix “total suport als esforços per abolir” les corrides i reclama “als polítics espanyols que escoltin als milions de ciutadans que diuen que s’haurien de prohibir”. “A Suècia normalment som molt estrictes pel que fa al benestar dels animals”, assegura l’eurodiputada socialdemòcrata i exministre de Cultura Marita Ulvskog, que recorda que la cambra va votar en contra de donar subsidis a les activitats agràries vinculades amb la tauromàquia. Amb tot, admet que els toros generin debats contradictoris. “Per una banda crec que és cruel i és tractar els animals d’una manera inapropiada, però alhora penso que hi ha aquest sentiment de que és una cosa cultura i potser és difícil pels suecs decidir per Catalunya o Espanya sobre aquest tema”, indica.  La tauromàquia, però, també té alguns defensors entre els parlamentaris europeus. Bogdan Wenta, eurodiputat polonès del Partit Popular europeu, opina que “les corrides són una part de la cultura espanyola” i demana tenir en compte que aquesta tradició “mou també altres àmbits” com és “el cas de l’agricultura, la ramaderia i la producció”. Wenta diu que cal entendre “les arrels històriques d’Espanya” i partir d’allà cadascú es pot “formar una opinió al respecte” però en cap cas “permetre que desaparegui aquesta tradició”. La britànica Jacqueline Foster, del grup dels Reformistes i Conservadors Europeus, va ser una de les que va votar l’any passat contra els subsidis pels toros al Parlament Europeu. Segons Foster, les corrides són una “activitat cruel i barbàrica”. “Vaig estar molt satisfeta quan Catalunya va prohibir els toros. Vull que aquesta pràctica sigui il·legal, així com també d’altres tipus d’abusos a animals que es fan a Espanya”, remarca Foster en declaracions a l’ACN. “No em puc creure que a l’Espanya del segle XXI es justifiqui amb excuses culturals una pràctica tan barbàrica”, destaca.   L’eslovè Ivo Vajgl, que va ser ministre d’Exteriors al seu país, assegura estar “fermament en contra” dels toros. “És absolutament anacrònic que Espanya mantingui” els toros, defensa Vajgl, del grup dels liberals europeus. “Els romans mataven gent per diversió, i no crec que sigui bo ni correcte ni acceptable que Espanya mati animals per diversió”, adverteix. “Seria horriblement erroni” tombar la prohibició dels toros a Catalunya, segons ell, ja que aquesta activitat “no té espai en el món civilitzat”. “Sempre dono suport a tots els documents, declaracions i iniciatives contra el suport i el finançament dels toros. Penso que s’ha d’aturar”, adverteix.

Summary: Eurodiputats dels principals partits defensen el dret de Catalunya a prohibir els toros


El president del Parlament Europeu, Antonio Tajani, ha prohibit la conferència de premsa sota el títol 'El futur de les autèntiques forces a Espanya per a la unitat i la llibertat', que organitzava per dilluns que ve l'eurodiputat alemany del partit neonazi NPD Udo Voigt, i que comptava amb la participació del president de La Falange, Manuel Andrino, així com del president i vicepresident de Democracia Nacional, Pedro Chaparro i Gonzalo Martin, acompanyats també per l'exeurodiputat Roberto Fiore. El president del Parlament addueix raons de seguretat i d'amenaça per a la integritat i dignitat de la institució. La decisió arriba pocs dies després que el mateix Tajani vetés per raons de seguretat la conferència que el president de la Generalitat, Quim Torra, i l'expresident Carles Puigdemont, havien de pronunciar al Parlament Europeu.  En una informació difosa pel mateix Parlament Europeu, recorda que l'article 22 de les regles de procediment internes confereixen al president els poders per garantir la seguretat general en els locals del Parlament per prevenir i aturar qualsevol pertorbació del funcionament adequat de les activitats parlamentàries i la salvaguarda de la integritat de la institució. També invoca a la jurisprudència d'un cas presentat el 2015 pel mateix eurodiputat Udo Voig, en què es confirmava que no existeix un dret incondicional d'accés a les instal·lacions al Parlament amb finalitats de propaganda política.  En aquest sentit, i segons va confirmar el Tribunal de la UE, la legislació europea "no atorga al públic un dret il·limitat d'accés als seus edificis per ser utilitzats i expressar les seves opinions".

Summary: El Parlament Europeu prohibeix la conferència de La Falange i Democracia Nacional


El candidat dels comuns, Jaume Asens, ha lamentat la mort de la supervivent d'un camp de concentració nazi Neus Català, i ha defensat que "cal estar a l'altura del seu mandat", que assegura que, juntament amb el de la resta de supervivents, "va marcar el camí perquè l'holocaust no torni a passar mai més". En una atenció als mitjans abans d'un acte de campanya a Mataró, Asens ha recordat que amb "el fantasma del feixisme que torna" cal reivindicar la figura de Català, i ha emmarcat aquest auge del feixisme en "el crit d'a por ellos". Asens ha afegit que Català era "una dona valenta" i l'ha qualificat de "referent" en la lluita antifeixista.

Summary: Asens lamenta la mort de Neus Català i defensa que cal estar a l'altura del seu mandat


El president del Parlament, Roger Torrent, vol que la institució respongui a la interlocutòria del jutge del Tribunal Suprem Pablo Llarena que apunta la suspensió de sis diputats independentistes amb una fórmula que garanteixi que no s’alteren les majories i que no s’hagi de renunciar a cap escó. En una entrevista a l’ACN, Torrent  assegura que no es concretarà la manera d’abordar la suspensió fins que la Mesa rebi l’informe encarregat als lletrats, previsiblement abans del proper dimarts, però en tot cas, el president assegura que “qualsevol decisió que es prengui s’ha de basar en dues premisses irrenunciables: no permetre que s’alterin les majories parlamentàries per part d’un jutge o un tribunal, i que no es faci renunciar a l’acta a cap diputat”.  En aquest sentit, Roger Torrent ha demanat que la resposta que es doni a la interlocutòria de Llarena es concreti  amb molt consens. “A mi m’agradaria la màxima unitat política possible, desbordant fins i tot la majoria parlamentària que dona suport al Govern”, ha comentat a l’entrevista amb l’ACN. En qualsevol cas, el president afirma que la mesura concreta a prendre es debatrà a la Mesa convocada per a dimarts vinent “i allà es parlarà de la resposta que s’ha de donar a una interlocutòria que referma el relat fictici i la mentida que es construeix en acusacions falses”. Precisament sobre les instruccions de Llarena, Torrent considera que podrien caber recursos, però ho deixa en mans de “les parts legitimades, les defenses dels diputats, que són les que poden presentar recurs”. “Tanmateix nosaltres sempre hem fet tot el possible per defensar els drets dels diputats, i farem tot el que estigui el nostre abast per fer-ho”, ha afegit.  “Un despropòsit jurídic i polític” El president del Parlament també ha criticat que Llarena parli de la possibilitat de nomenar un diputat substitut. “La fórmula que proposa Llarena és un despropòsit jurídic, polític i des de la perspectiva de la defensa dels drets polítics i civils dels diputats i dels ciutadans que els han votat”, ha assegurat. A més, Torrent creu que el jutge amb el que diu a la interlocutòria “el que busca és que els diputats hagin de renunciar a la seva acta i la seva feina de representants del poble; i això ni és just, ni legal, ni passarà de cap manera”. Per últim, per al president, la decisió que ja justícia alemanya ha pres en permetre l’extradició de l’expresident Carles Puigdemont a Espanya només per malversació i descartant fer-ho per rebel·lió “posa de relleu que aquesta farsa, aquesta invenció, es dirimirà a instàncies internacionals, i que es va desmuntant el relat fictici de delictes que no s’han produït mai”. “És evident que la decisió desmunta el relat sobre el qual avui Llarena vol que renunciïn a l’acta de diputat, i no ho permetrem”, ha conclòs.

Summary: Torrent garanteix que la resposta del Parlament a Llarena mantindrà les majories i no forçarà els diputats a plegar


El magistrat del Tribunal Suprem Pablo Llarena ha demanat noves diligències relacionades amb la causa oberta per rebel·lió, sedició i malversació contra el Govern, la Mesa del Parlament i els 'Jordis'. Llarena ha citat com a testimonis els dies 30 i 31 de gener i 1 de febrer el coronel de la Guàrdia Civil Diego Pérez de los Cobos -coordinador de totes les forces policials l'1-O-, els exconsellers que van dimitir al juliol Neus Munté, Jordi Jané, Meritxell Ruiz i Jordi Baiget i l'exdirector dels Mossos, Albert Batlle (que també va dimitir al juliol). A més, demana a la Guàrdia Civil que investigui tres transferències bancàries per valor de 139.700 euros fetes des d'un compte obert per la Delegació de Catalunya davant la Unió Europea a un banc a Brussel·les. El jutge vol saber si són transferències que es van fer esquivant el control de les finances que el govern espanyol va aprovar el 15 de setembre. El magistrat del Suprem avança en la instrucció de la causa i aquest mateix dijous ha emès una providència on demana noves diligències. Llarena cita els primers testimonis i, concretament, el proper 30 de gener escoltarà els exconsellers Jordi Jané (Interior), Neus Munté (presidència) i Meritxell Ruiz (Ensenyament). L'endemà, 31 de gener, estan citats l'exconseller d'Empresa Jordi Baiget i l'exidirector dels Mossos d'Esquadra, Albert Batlle.  El dia 1 serà el torn del coronel de la Guàrdia Civil Diego Pérez de los Cobos, que va coordinar tot el dispositiu policial de l'1-O de l'institut armat, la policia espanyola i els Mossos d'Esquadra.  En la mateixa providència, Llarena demana a la Guàrdia Civil que investigui tres transferències fetes des d'una sucursal del BBVA de Brussel·les –oberta a nom de la Delegació de Catalunya davant de la UE- fetes entre els dies 21 de setembre i el 10 d'octubre. Segons el magistrat, els diners van tenir com a destinació The Hague Centre for Strategic Studies, a Holanda (58.250 euros i 61.450) i a la delegació del Govern a Croàcia (20.000 euros). Aquest centre holandès és el que va coordinar la missió d'acadèmics i observadors internacionals que va estar a Catalunya per al referèndum.  Les transferències es van fer quan ja estava en vigor el control dels comptes, acordat pel govern espanyol el 15 de setembre. Per tant, el jutge vol que la Guàrdia Civil identifiqui l'ordenant i el destinatari, el concepte pel qual es van realitzar i el destí actual dels fons).  Còpia de la 'Moleskine' de Jové A més, a la mateixa providència, Llarena demana al jutjat d'instrucció número 13 de Barcelona (que investiga els actes preparatoris del referèndum) una còpia de l'agenda personal trobada a casa del número 2 d'Economia, Josep Maria Jové, i també el contingut de dues trucades telefòniques entre Jové i Oriol Soler i una altra entre Carles Viver i Margarita Gil.  A més, entre d'altres informacions, demana a la Guàrdia Civil que aporti "elements objectius" per acreditar un seguit de declaracions atribuïdes a diversos dirigents, des de Carles Puigdemont, a Joaquim Forn, Josep Rull, Jordi Sànchez i Jordi Cuixart.  Més informació dels CDR El jutge també vol ampliar la informació que ja va demanar en la providència de l'11 de desembre sobre els Comitès de Defensa de la República (CDR). Concretament, demana informació de les convocatòries públiques, les sol·licituds i autoritzacions administratives o els acords i conclusions de les "reunions supramunicipals" que van tenir lloc a Sabadell el 14 d'octubre, a Igualada el 21 d'octubre i a Manlleu el 4 de novembre.

Summary: Llarena cita com a testimonis els exconsellers Jané, Munté, Ruiz i Baiget, Pérez de los Cobos i l'exdirector dels Mossos


El portaveu del govern espanyol, Íñigo Méndez de Vigo, ha censurat aquest dijous que la secretària de Cohesió Social del PSOE i alcaldessa de Santa Coloma de Gramenet, Núria Parlón, s'avingués a contestar una pregunta sobre "futuribles" dijous a Catalunya Ràdio quan va ser preguntada per l'actuació del PSOE en el cas que l'executiu de Rajoy apliqués el 155 de la Constitució, i s'ha mostrat convençut de la postura "ferma" del PSOE en contra del referèndum. A la roda de premsa posterior al Consell de Ministres, Méndez de Vigo ha expressat la "satisfacció" del seu govern pel suport que Pedro Sánchez va expressar a Mariano Rajoy respecte a Catalunya durant la trucada que van mantenir aquesta setmana. “Nosaltres estem satisfets amb la trucada de Sánchez, i sempre és dolent contestar a futuribles”, ha afirmat Méndez de Vigo, que ha assegurat que el cas de les declaracions de Parlón és “un bon exemple” d’aquesta màxima i del que “no s’ha de fer”.  Méndez de Vigo ha fet referència d'aquesta manera a les declaracions de la nova secretària de Cohesió Social del PSOE, que va expressar en una entrevista a la ràdio pública catalana l'oposició del PSC i del PSOE al referèndum, però va defensar que en el cas que el govern espanyol apliqui l'article 155 de la Constitució "S'apel·li a la comunitat internacional" per evitar-ho. "La posició del PSOE és una posició ferma que agraïm, que és la que enllaça amb el PSOE del 1978 com a forjador del text constitucional, i no tenim el menor dubte”, ha sentenciat en resposta a una pregunta sobre aquesta qüestió. El portaveu del govern espanyol ho ha exemplificat amb la votació d’aquest dijous al Congrés dels Diputats, on el PSOE va votar amb PP i Cs contra una moció del PDeCAT que demanava instar l’Estat a “respectar” el referèndum. Pel que fa a l’apel·lació de Parlón a les instàncies internacionals, Méndez de Vigo ha assegurat que els organismes internacionals han estat “igual de clares que el govern” espanyol i “han dit per activa  per passiva que les qüestions relatives a l’organització territorial de l’estat són competència exclusiva de l’Estat”. “Les instàncies internacionals saben que a Espanya com en qualsevol altre país de la UE cal complir la llei i no dur a terme actes il·legals”, ha sentenciat.

Summary: El govern espanyol censura que Parlón contesti sobre "futuribles" i es mostra convençut del suport del PSOE contra l’1-O


A Catalunya, l'increment ha estat del 21,3% ACN Girona.-Les vendes de cotxes a la demarcació de Girona es van incrementar un 26,7% durant el 2015 en relació al 2014, fins a les 15.319 unitats davant les 12.089 de l'any anterior, segons l'Associació Espanyola de Fabricants d'Automòbils i Camions (Anfac).  Pel que fa al desembre, els concessionaris gironins van vendre un 20,23% de turismes més que l'any anterior, concretament 1.456 davant els 1.211 del  mateix mes del 2014. Aquests increments es deuen sobretot al Pla Pive 8 i a la millora de la conjuntura econòmica, amb un major augment de la confiança del consumidor i un major finançament, segons Anfac. A Catalunya, l'augment ha estat del 21,3% (162.431).

Summary: Les vendes de cotxes a la demarcació de Girona augmenten un 26,7% durant el 2015


La portaveu d'ERC, Marta Vilalta, ha assegurat aquest dilluns que el seu partit vol "la bandera del diàleg, la negociació i l'acord" com a estratègia política, en paral·lel a la mobilització "constant i massiva" al carrer. En roda de premsa per la represa del curs polític, Vilalta ha explicat que l'executiva republicana abordarà aquest dilluns a la tarda un debat intern per "agafar el fil" de la conferència nacional aprovada a finals de juny per "adaptar-ho al context actual" –"no és un canvi d'estratègia". En aquest sentit, Vilalta ha reivindicat a l'independentisme anar "a la una" i ha insistit en la seva aposta per eixamplar el suport a una república catalana. Volen sumar més veus per "enfortir-se" però no ho veuen "incompatible" amb treballar alhora per a una república: "No ho contraposem a res", ha assegurat la portaveu. Vilalta ho ha dit així després de l'entrevista d'aquest dilluns al president de la Generalitat, Quim Torra, a TV3, que ja veu en l'independentisme una "majoria social suficient".

Summary: ERC reclama "la bandera del diàleg" i la mobilització com a estratègia política


Un nen de sis anys ha resultat ferit crític aquest dissabte a la tarda en ser atropellat per un cotxe a l'avinguda Catalunya de Llívia (Cerdanya). L'avís del sinistre s'ha rebut a les 16.02 hores i l'accident ha tingut lloc a l'altura del número 70, on per causes que es desconeixen s'ha produït l'atropellament. Fins al lloc s'hi han desplaçat dues ambulàncies i un helicòpter del Sistema d'Emergències Mèdiques (SEM). Un cop estabilitzat, el menor ha estat evacuat per aire a l'Hospital Sant Joan de Déu d'Esplugues de Llobregat.

Summary: Un nen de sis anys, ferit crític en ser atropellat per un cotxe a Llívia